**Mad Max** on Avalanche Studiosin kehittämä ja Warner Bros. Interactive Entertainmentin julkaisema avoimeen pelimaailmaan sijoittuva toimintaseikkailupeli. Peli julkaistiin syyskuussa 2015 Microsoft Windowsille, Linuxille, PlayStation 4:lle ja Xbox Onelle. Peli sijoittuu post-apokalyptiseen autiomaahan, jossa pelaaja ohjaa Max Rockatanskya. Hahmoa ääninäyttelee australialainen Bren Foster. Pelin juoni ei pohjaudu suoraan *Mad Max* -elokuviin, mutta lainaa niistä elementtejä. 

Alun perin peli suunniteltiin julkaistavaksi vuonna 2014. Myöhästymisen takia pelin PlayStation 3 ja Xbox 360 -versiot peruttiin.

Pelaaminen
----------

Suuri osa *Mad Maxin* tarinasta ja toiminnasta keskittyy ajoneuvoihin. Pelin alussa pelaaja saa ohjattavakseen Magnum Opus -nimisen auton, jota voi vapaasti kehittää mieleisekseen. Autoon on saatavissa muun muassa tehokkaampia moottoreita, suojavarusteita, maalipintoja, liekinheittimiä ja kyydistä laukaistavia harppuunoita. Muokattavat ominaisuudet vaikuttavat toisiinsa: esimerkiksi uusi moottori nopeuttaa autoa, mutta heikentää hallittavuutta. Autoa ajaessa pelaaja voi vaihtaa kuvakulmaa ensimmäisen ja kolmannen persoonan välillä. Auton kyydistä ammuttaessa peli hidastuu, mikä helpottaa tähtäämistä kohteisiin. Maxin mukana Magnum Opuksen takaosassa matkustaa mekaanikko Chumbucket, joka tarvittaessa korjaa vahingoittuneen kulkuneuvon.

Myös Maxin ulkoasua ja suojavarusteita on mahdollista muokata. Kerättyään riittävästi kokemuspisteitä pelaaja voi avata Maxille uusia taitoja.

Avoin pelialue on jaettu useisiin alueisiin, joilla on omanlaisensa taustatarina ja ulkoasu. Alueilla voi suorittaa sivutehtäviä, joihin kuuluu esimerkiksi ajokilpailuja, linnakkeiden valtaamista ja autosaattueiden tuhoamista. Sivutehtävien myötä vihollisuhka alueella laskee. Kätevin tapa tutkia alueita on kuumailmapallo, jonka kyydistä on mahdollista kiikaroida eri aktiviteetteja ja tallentaa ne karttaan.

Kulkuneuvot kuluttavat pelissä polttoainetta, ja autoja voi tankata pelimaailmasta löytyvillä jerrykannuilla. Kanisterilla bensiiniä voi kuljettaa mukanaan auton takaosassa, ja jerrykannun voi tarvittaessa myös räjäyttää. Pelihahmon saamat vauriot parantuvat ympäri pelimaailmaa löytyvällä ruoalla tai vedellä, jota voi kuljettaa kenttäpullossa. Pelissä vuorokaudet vaihtuvat dynaamisesti, ja pelimaailmassa esiintyy myös luonnonilmiöitä, kuten hiekkamyrskyjä.

Juoni
-----

Max Rockatansky kohtaa aavikolla joukon Sotapoikia, joita johtaa tyranni Immortan Joen poika Scabrous Scrotus. Sotapojat varastavat Maxin tavarat ja Interceptor-auton. Max taistelee Scrotusta vastaan tämän Sotarekassa ja vahingoittaa tätä moottorisahalla, mutta lopulta Scrotus onnistuu työntämään Maxin ulos rekasta. Mukaansa Max saa Scrotuksen koiran. Aavikolla Max kohtaa Chumbucket-nimisen mekaanikon, joka tarjoaa rakentamaansa Magnum Opus -autoaan Maxille, jotta tämä voisi aloittaa kostoretken Scabrous Scrotusta vastaan.

Kehitys
-------

*Mad Max* -peli julkistettiin E3 2013 -messuilla. Peli oli tarkoitus julkaista vuonna 2014 Microsoft Windowsille, PlayStation 3:lle, PlayStation 4:lle, Xbox 360:lle ja Xbox Onelle, mutta huhtikuussa 2014 julkaisun kerrottiin viivästyvän vuoteen 2015. Peliin haettiin itsenäistä tarinaa, eikä lähes samanaikainen julkaisuajankohta *Mad Max: Fury Road* -elokuvan kanssa ollut suunniteltua. Pelissä on kuitenkin viittauksia elokuvaan: *Fury Roadissa* esiintyvä Bensakaupunki (engl. *Gas Town*) on mukana pelialueessa, ja pelihahmojen välisessä dialogissa mainitaan *Fury Roadista* tuttu Immortan Joe ja hänen tukikohtansa Linnake (engl. *Citadel*).

Avointa pelimaailmaa pyrittiin kehittämään uhkaavaksi ja vihamieliseksi, mutta samalla jännittäväksi ja viehättäväksi, mikä houkuttaisi pelaajaa alueiden tutkimiseen. Avalanche Studios koki haastavaksi välttää maisemien toistuvuutta post-apokalyptisessa pelimaailmassa, ja kehittäjät käyttivät paljon aikaa suunnitellakseen pelimaailmaan riittävästi vaihtelevuutta.

Lähteet
-------

1. ↑  Mad Max for PC *gamerankings.com*. gamerankings.com. Viitattu 6.11.2015. (englanniksi)
2. ↑  Mad Max for Xbox One *gamerankings.com*. gamerankings.com. Viitattu 6.11.2015. (englanniksi)
3. ↑  Mad Max for PlayStation 4 *gamerankings.com*. gamerankings.com.  Arkistoitu 5.9.2015. Viitattu 6.11.2015. (englanniksi)
4. ↑  Mad Max for PC Reviews *metacritic.com*. metacritic.com. Viitattu 6.11.2015. (englanniksi)
5. ↑  Mad Max for Xbox One Reviews *metacritic.com*. metacritic.com. Viitattu 6.11.2015. (englanniksi)
6. ↑  Mad Max for PlayStation 4 Reviews *metacritic.com*. metacritic.com. Viitattu 6.11.2015. (englanniksi)
7. ↑  Bertz, Matt: Desert Session in Repetition - Mad Max - PlayStation 4 *gameinformer.com*.  31.8.2015. gameinformer.com. Viitattu 6.11.2015. (englanniksi)
8. ↑  Isotalo, Matti: Mad Max Arvio *gamereactor.fi*.  8.9.2015. gamereactor.fi. Viitattu 6.11.2015. (suomeksi)
9. ↑  Brown, Peter: Mad Max Review *gamespot.com*.  31.8.2015. gameinformer.com. Viitattu 6.11.2015. (englanniksi)
10. ↑  Tyrrel, Brandin: Mad Max Review *ign.com*.  31.8.2015. ign.com. Viitattu 6.11.2015. (englanniksi)
11. ↑  Pyykkönen, Janne: Arvostelu: Mad Max *pelaajalehti.com*.  2.10.2015. pelaajalehti.com.  Arkistoitu 12.12.2015. Viitattu 6.11.2015. (suomeksi)
12. ↑  Campbell, Colin: Mad Max is melee car combat in an open wasteland *polygon.com*.  26.5.2015. polygon.com. Viitattu 6.11.2015. (englanniksi)
13. ↑  Turi, Tim: Building Your Nightmarish Dream Car In Mad Max *gameinformer.com*.  16.3.2015. gameinformer.com. Viitattu 6.11.2015. (englanniksi)
14. ↑  Mad Max hands-on preview – Fallout on wheels *metro.co.uk*.  25.6.2015. metro.co.uk. Viitattu 6.11.2015. (englanniksi)
15. ↑  Wilson, Aoife: The Mad Max game takes a different path to Fury Road *eurogamer.net*.  26.5.2015. eurogamer.net. Viitattu 6.11.2015. (englanniksi)
16. ↑  Makuch, Eddie: Mad Max Gameplay Reveal Trailer Shows Punishing Wasteland *gamespot.com*.  23.4.2015. gamespot.com. Viitattu 6.11.2015. (englanniksi)
17. ↑  Ramsay, Randolph: In Mad Max, Car Combat Reigns Supreme *gamespot.com*.  26.5.2015. gamespot.com. Viitattu 6.11.2015. (englanniksi)
18. ↑  Turi, Tim: 10 Badass Things We Did In Mad Max's Open World *gameinformer.com*.  6.3.2015. gameinformer.com. Viitattu 6.11.2015. (englanniksi)
19. ↑  Leo, Jon: Mad Max out for next-gen consoles in 2014 *gamespot.com*.  10.6.2013. gamespot.com. Viitattu 6.11.2015. (englanniksi)
20. ↑  Mejia, Ozzie: Mad Max not a movie tie-in, says Avalanche game designer *shacknews.com*.  22.8.2013. gamespot.com. Viitattu 6.11.2015. (englanniksi)
21. ↑  Takahashi, Dean: Mad Max video game reveals a desert full of danger (hands-on preview) *venturebeat.com*.  26.5.2015. venturebeat.com. Viitattu 6.11.2015. (englanniksi)

Aiheesta muualla
----------------

* *Mad Max* MobyGamesissa (englanniksi)
* Virallinen sivusto (Arkistoitu – Internet Archive)